《磷火》
清代·徐兰

土雨空蒙著衣湿，磷火如萤飞熠熠。须臾散作星满天，空际如闻众声泣。

有火独明必鬼雄，众鬼吐焰无其红。约束群磷共明灭，无乃昔日为元戎。

别有火光黑比漆，埋伏山坳语啾唧。鬼马一嘶风乱旋，千百灯从暗中出。

电声闪闪两军接，狐兔草中皆震慑。一派刀声不见刀，髑髅堕地轻于叶。

血过千年色尚新，那知白骨化烟尘。新鬼日添故鬼冷，无复寒衣送远人。

作者简介：江苏常熟人，字芬若，一字芝仙，号芸轩。流寓北通州。诗得王士禛指授。画工花卉，尤长白描人物。交游甚广，曾与王翚、王原祁等二十九人合作《芝仙书屋图》，题跋者六十人。卒年七十余。有《出塞诗》、《芝仙书屋集》。